திலீப் காவிட்டு

திலீப் காவிட்டு (Dilip Gavit) என்பவர் இந்தியாவின் மகாராட்டிர மாநிலத்தைச் சேர்ந்த ஒரு மாற்றுத்திறனாளி தடகள வீரராவார். 2003 ஆம் ஆண்டு ஏப்ரல் மாதம் 21 ஆம் தேதியன்று இவர் பிறந்தார். ஆண்களுக்கான 400 மீட்டர் டி47 பிரிவில் போட்டியிடுகிறார். டி47 என்பது மாற்றுத்திறனாளி தடகள வீரர்களுக்கான ஒரு மாற்றுத்திறன் விளையாட்டு வகைப்பாடாகும். முழங்கை அல்லது மணிக்கட்டுக்குக் கீழே உறுப்பு துண்டிக்கப்பட்ட அல்லது குறைபாடு உள்ள போட்டியாளர்கள் இப்பிரிவில் இடம்பெறுகின்றனர். பாரிசு நகரத்தில் நடைபெற்ற 2024 கோடைக்கால இணை ஒலிம்பிக் போட்டிகளில் இந்தியாவைப் பிரதிநிதித்துவப்படுத்த இவர் தகுதி பெற்றார். சிறந்த நேரத்தில்  ஓடி, இறுதிப் போட்டிக்கு மூன்றாவது இடத்தைப் பிடித்து தகுதி பெற்றார்.

வாழ்க்கைக் குறிப்பு
காவிட்டு மகாராட்டிராவின் நாசிக் மாவட்டத்தைச் சேர்ந்தவர். இவரது வலது கை முழங்கைக்குக் கீழே துண்டிக்கப்பட்டுள்ளது. நாசிக் மாவட்டத்தின் சுர்கானா தாலுக்காவில் உள்ள சகீத் பகத் சிங் பள்ளியில் தனது பள்ளிப் படிப்பை முடித்தார். தேசியப் பயிற்சியாளர் வைச்சநாத் காலேவின் கீழ் பயிற்சி பெற்றார்.

தொழில்
சீனாவின் காங்சூ நகரத்தில் நடைபெற்ற 2022 ஆசிய இணை விளையாட்டுப் போட்டிகளில் காவிட்டு  ஒரு தங்கப் பதக்கத்தை வென்றார். தற்செயலாக, இது பாரா விளையாட்டுப் போட்டிகளில் இந்தியாவுக்கான 100 ஆவது பதக்கமாக அமைந்தது.  முன்னதாக, புனேயில் நடைபெற்ற 2019 கேலோ இந்தியா விளையாட்டுப் போட்டிகளில், 4 × 400 மீட்டர் தொடர் ஓட்டத்தில் வெண்கலப் பதக்கம் வென்ற மகாராட்டிரா அணியில் இவர் ஒரு பகுதியாக இருந்தார். 2023 பாரிசு உலக பாரா தடகள வாகையாளர்  போட்டிகளில் இந்தியாவைப் பிரதிநிதித்துவப்படுத்தினார். அங்கு 2023 ஆம் ஆண்டு சூலை மாதம் ஒலிம்பிக் போட்டிகளுக்கான தகுதி இடத்தைப் பெற்றார்.

மேற்கோள்கள்

பகுப்பு:2003 பிறப்புகள்
பகுப்பு:வாழும் மக்கள்
பகுப்பு:இந்தியத் தடகள வீரர்கள்
பகுப்பு:மகாராட்டிர விளையாட்டு வீரர்கள்
பகுப்பு:இந்தியக் குறுந்தொடரோட்ட வீரர்கள்